Bucureşti, 2 feb /Agerpres/ - Agenţia Naţională pentru Protecţia Mediului (ANPM) organizează, marţi, la Grădina Botanică a Universităţii Bucureşti, conferinţa dedicată Zilei Mondiale a Zonelor Umede (Convenţia Ramsar)



Potrivit organizatorilor, evenimentul beneficiază de sprijinul Grădinii Botanice 'Dimitrie Brândză' a Universităţii Bucureşti.



Tema din acest an a Zilei Mondiale a Zonelor Umede este 'Zonele umede pentru viitorul nostru: Surse pentru o existenţă durabilă' şi constituie subiectul central al acţiunilor desfăşurate în cadrul evenimentului ANPM.



Printre cei care vor susţine, marţi, discursuri se vor afla: Toma Petcu - preşedintele ANPM, Petronela Comănescu - expert Grădina Botanică şi Doina Catrinoiu - vicepreşedintele ANPM.



Ziua Mondială a Zonelor Umede este marcată în fiecare an, la 2 februarie, pentru a sublinia necesitatea menţinerii caracterului ecologic al zonelor umede. La data de 2 februarie 1971 a fost semnată Convenţia Ramsar, actul internaţional care reglementează zonele umede.



În România, sunt declarate 19 situri Ramsar, care apar pe listele Uniunii Internaţionale pentru Conservarea Naturii (UICN), totalizând 1.156.448 hectare, între acestea numărându-se: Rezervaţia Biosferei Delta Dunării, Balta Mică a Brăilei, Lunca Mureşului (judeţul Arad şi Timiş), Complexul Piscicol Dumbrăviţa (judeţul Braşov), Lacul Techirghiol (judeţul Constanţa), Parcul Natural Porţile de Fier, Parcul Natural Comana (judeţul Giurgiu), Tinovul Poiana Stampei (judeţul Suceava) etc. AGERPRES

Conținutul website-ului www.agerpres.ro este destinat exclusiv informării publice. Toate informaţiile publicate pe acest site de către AGERPRES sunt protejate de către dispoziţiile legale incidente. Sunt interzise copierea, reproducerea, recompilarea, modificarea, precum şi orice modalitate de exploatare a conţinutului acestui website. Detalii în secţiunea Condiții de utilizare. Dacă sunteţi interesaţi de preluarea ştirilor AGERPRES, vă rugăm să contactați Departamentul Marketing – marketing@agerpres.ro.

Utilizarea secţiunii Comentarii reprezintă acordul dumneavoastră de a respecta termenii şi condiţiile AGERPRES în ceea ce priveşte publicarea comentariilor pe www.agerpres.ro.